text: Gift kl. 15 og på brandudrykning to timer efter
  11 maj 2017 kl. 20.00
  Torben Godballe er frivillig brandmand med liv og sjæl. Så da bipperen lød kl. 17.07, skiftede han bryllupstøjet ud med branddragten…selv om han lige var blevet gift.
  Han og Malene blev gift på rådhuset i Tønder kl. 14 sammen med deres to børn. De havde lige fået lidt at spise, og var lige kørt ind i indkørslen, da alarmen lød.
  - Jeg var frivillig brandmand, da vi mødtes, så hun vidste, hvad hun gik ind til, fortæller Torben Godballe til TV SYD. Hun er ved at være vant til det.
  Som frivillig brandmand har man ikke faste vagter. Og Torben er brandmand ”ind til benet”, fortæller indsatsleder Kenneth Achner til TV SYD.
  Torben Godballe arbejder som elektriker i Tønder. Han har været medlem af Tønder Frivillige Brandværn i seks år – heraf tre år som holdleder.
  - Det er svært at lade være med at reagere, siger han, da han havde efterladt hustruen med de to børn.
  Faktisk var det den tredje udrykning på to døgn. Onsdag var han med til en brand i en industribygning. Den varede 15 timer.
  - Jeg kom hjem kl. to, klædte om og blev gift kl. tre – og rykkede ud igen kl. 17.07.
  Torben Godballe, nygift brandmand,Tønder: "Jeg var frivillig brandmand, da vi mødtes, så hun vidste, hvad hun gik ind til. Hun er ved at være vant til det."
  Ikke mange af holdkammeraterne vidste, at Torben og Malene skulle giftes i dag.
  Men det rygtedes hurtigt, mens brandfolkene ledte efter en gaslækage i det nordlige industrikvarter.
  
  